Document ID: 32008R1074

ΚΑΝΟΝΙΣΜΌΣ (ΕΚ) αριθ. 1074/2008 ΤΗΣ ΕΠΙΤΡΟΠΉΣ
της 31ης Οκτωβρίου 2008
σχετικά με την τροποποίηση του κανονισμού (ΕΚ) αριθ. 1249/96 για τις λεπτομέρειες εφαρμογής του κανονισμού (ΕΟΚ) αριθ. 1766/92 του Συμβουλίου όσον αφορά τους εισαγωγικούς δασμούς στον τομέα των σιτηρών
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα («Ενιαίος κανονισμός ΚΟΑ») (1), και ιδίως το άρθρο 143 στοιχείο β), σε συνδυασμό με το άρθρο 4,
Εκτιμώντας τα ακόλουθα:
(1)
Το άρθρο 2 παράγραφος 5 δεύτερο εδάφιο του κανονισμού (ΕΚ) αριθ. 1249/96 της Επιτροπής (2) προβλέπει ότι δεν απαιτείται η πρόσθετη εγγύηση των 24 EUR ανά τόνο για τον αραβόσιτο υαλώδους μορφής εφόσον η αίτηση πιστοποιητικού εισαγωγής συνοδεύεται από πιστοποιητικό καταλληλόλητας που εκδίδεται από τη Servicio Nacional de Sanidad y Calidad Agroalimentatia της Αργεντινής. Στην πράξη, το εν λόγω πιστοποιητικό συμμόρφωσης επισυνάπτεται στα έγγραφα μεταφοράς και, άρα, συνοδεύει το εμπόρευμα. Η κατάσταση αυτή εμποδίζει, για διοικητικούς λόγους, τους επιχειρηματίες να λάβουν την απαλλαγή από την εγγύηση που προβλέπεται στη νομοθεσία. Για την αντιμετώπιση της κατάστασης, κρίνεται σκόπιμο να τροποποιηθούν οι όροι βάσει των οποίων επιχειρηματίες υποχρεούνται να προσκομίσουν την απαιτούμενη απόδειξη.
(2)
Το άρθρο 5 παράγραφος 1 πρώτο εδάφιο στοιχείο β) του κανονισμού (ΕΚ) αριθ. 1249/96 προβλέπει, σε περίπτωση εισαγωγής μαλακού σίτου υψηλής ποιότητας, μία ειδική εγγύηση επιπλέον των εγγυήσεων που προβλέπονται στον κανονισμό (ΕΚ) αριθ. 1342/2003 της Επιτροπής, της 28ης Ιουλίου 2003, περί ειδικών λεπτομερειών εφαρμογής του καθεστώτος πιστοποιητικών εισαγωγής και εξαγωγής στον τομέα των σιτηρών και του ρυζιού (3). Η εν λόγω πρόσθετη εγγύηση των 95 EUR ανά τόνο αιτιολογείται από τη διαφορά των δασμών που επιβάλλονται κατά την εισαγωγή μαλακού σίτου, ανάλογα εάν πρόκειται για σίτο υψηλής, χαμηλής ή μέσης ποιότητας. Σε περίπτωση αναστολής των δασμών για όλες τις ποιοτικές κατηγορίες μαλακού σίτου δυνάμει του άρθρου 187 του κανονισμού (ΕΚ) αριθ. 1234/2007, η ανωτέρω πρόσθετη εγγύηση δεν αιτιολογείται πλέον και, συνεπώς, δεν πρέπει να απαιτείται η εγγύηση αυτή για την περίοδο κατά την οποία αναστέλλονται οι δασμοί.
(3)
Στο παράρτημα IVβ του κανονισμού (ΕΚ) αριθ. 1249/96 περιλαμβάνεται υπόδειγμα του πιστοποιητικού καταλληλόλητας εγκεκριμένο από την κυβέρνηση του Καναδά όσον αφορά τις προδιαγραφές ποιότητας για τις εξαγωγές μαλακού σίτου και σκληρού σίτου προς την Ευρωπαϊκή Κοινότητα. Με επίσημη επιστολή, της 20ής Μαΐου 2008, οι καναδικές αρχές ενημέρωσαν τις υπηρεσίες της Επιτροπής σχετικά με μία τροποποίηση στο εθνικό υπόδειγμά τους. Πρέπει, λοιπόν, να προσαρμοστεί το εν λόγω υπόδειγμα.
(4)
Ως εκ τούτου, ο κανονισμός (ΕΚ) αριθ. 1249/96 πρέπει να τροποποιηθεί αναλόγως.
(5)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της διαχειριστικής επιτροπής για την κοινή οργάνωση των γεωργικών αγορών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 1249/96 τροποποιείται ως εξής:
1.
Στο άρθρο 2 παράγραφος 5, το δεύτερο εδάφιο αντικαθίσταται από το ακόλουθο κείμενο:
«Κατά παρέκκλιση του άρθρου 293 παράγραφος 1 στοιχείο ε) του κανονισμού (ΕΟΚ) αριθ. 2454/93, ο εισαγωγέας καταθέτει στην αρμόδια αρχή μία επιπλέον εγγύηση 24 EUR ανά τόνο για τον αραβόσιτο υαλώδους μορφής, εκτός εάν το πιστοποιητικό εισαγωγής συνοδεύεται από πιστοποιητικό καταλληλόλητας που έχει εκδοθεί από την Servicio Nacional de Sanidad y Calidad Agroalimentaria (Senesa) της Αργεντινής, σύμφωνα με το άρθρο 6 παράγραφος 1 του παρόντος κανονισμού. Στην περίπτωση αυτή, η αίτηση πιστοποιητικού εισαγωγής και το πιστοποιητικό εισαγωγής περιλαμβάνουν στη θέση 24 την ένδειξη του τύπου του πιστοποιητικού καταλληλόλητας και τον αριθμό του.».
2.
Το άρθρο 5 τροποποιείται ως εξής:
α)
Στην παράγραφο 1 δεύτερο εδάφιο, η τρίτη φράση αντικαθίσταται από το ακόλουθο κείμενο:
«Στην περίπτωση αυτή, η αίτηση πιστοποιητικού εισαγωγής και το πιστοποιητικό εισαγωγής περιλαμβάνουν στη θέση 24 την ένδειξη του τύπου του πιστοποιητικού καταλληλόλητας και τον αριθμό του.».
β)
Προστίθεται η ακόλουθη παράγραφος 3:
«3. Σε περίπτωση αναστολής των εισαγωγικών δασμών για όλες τις ποιοτικές κατηγορίες μαλακού σίτου, δυνάμει του άρθρου 187 του κανονισμού (ΕΚ) αριθ. 1234/2007, δεν απαιτείται η πρόσθετη εγγύηση των 95 EUR ανά τόνο, που αναφέρεται στην παράγραφο 1 του παρόντος άρθρου, για όλη την περίοδο κατά την οποία αναστέλλονται οι δασμοί.».
3.
Στο παράρτημα IVβ, το υπόδειγμα του πιστοποιητικού καταλληλόλητας που έχει εγκριθεί από την κυβέρνηση του Καναδά όσον αφορά τις προδιαγραφές ποιότητας για τις εξαγωγές μαλακού σίτου και σκληρού σίτου αντικαθίσταται από το υπόδειγμα που περιλαμβάνεται στο παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 31 Οκτωβρίου 2008.

Labels: 3
17
15